**সংশোধিত**

তথ্যবিবরণী নম্বর : ৪৫৩

**গার্মেন্টসে পরিদর্শন চেকলিস্টে যুক্ত হচ্ছে আরো চারটি প্রশ্ন**

ঢাকা, ২২ মাঘ (৫ ফেব্রুয়ারি) :

গার্মেন্টস কারখানার পরিদর্শন চেকলিস্টে নারী শ্রমিকদের মাতৃত্বকালীন এবং মা ও শিশুদের জন্য বাংলাদেশ শ্রম আইন এবং শ্রম বিধিমালার আলোকে প্রাপ্য সুবিধা নিশ্চিতে নতুন চারটি প্রশ্ন সংযুক্তির সিদ্ধান্ত হয়েছে।

আজ রাজধানীর একটি হোটেলে ‘মাদার @ ওয়ার্ক প্রোগ্রাম’ এর আওতায় ইউনিসেফ সহযেগিতায় শ্রম ও কর্মসংস্থান মন্ত্রণালয় এবং কলকারখানা ও প্রতিষ্ঠান পরিদর্শন অধিদপ্তরের যৌথ আয়োজনে এক সভায় সর্বসম্মতভাবে উক্ত সিদ্ধান্ত হয়। সভায় প্রধান অতিথি ছিলেন শ্রম ও কর্মসংস্থান মন্ত্রণালয়ের সচিব মোঃ এহছানে এলাহী।

প্রধান অতিথির বক্তৃতায় শ্রম সচিব বলেন, বাংলাদেশের গার্মেন্টস শিল্পের এই অবিস্মরণীয় উন্নয়নে নারী শ্রমিকদের অবদান অসামান্য। গার্মেন্টসে নারী শ্রমিকদের প্রসূতিকালীন এবং সন্তানের জন্মের পরের সময়টা খুবই গুরুত্বপূর্ণ। এসময় প্রতিটি নারী শ্রমিক এবং তাদের সন্তানের প্রাপ্য সুবিধাদি নিশ্চিত করা আমাদের সকলের দায়িত্ব। তিনি বলেন, কলকারখানা ও প্রতিষ্ঠান পরিদর্শন অধিদপ্তরের শ্রম পরিদর্শকগণ কারখানা পরিদর্শনে কর্মজীবী মা ও তাদের দুগ্ধপোষ্য সন্তানের অধিকার সুরক্ষায় নতুন সংযুক্ত প্রশ্নগুলোর উত্তর গুরুত্ব দিয়ে খুঁজবেন।

বিদ্যমান শ্রম পরিদর্শন চেকলিস্টে প্রশ্ন রয়েছে একশ’টি। নতুন সংযুক্ত চারটি প্রশ্নের মধ্যে তিনটি অবশ্য পালনীয় এবং একটি ঐচ্ছিক। প্রশ্নগুলো বুকের দুধ খাওয়ানোর জন্য স্থান, বুকের দুধ খাওয়ানোর বিরতি, আর্থিক ও চিকিৎসা সুবিধাসমূহ এবং নিরাপদ কর্মের ব্যবস্থা সংক্রান্ত।

শ্রম ও কর্মসংস্থান মন্ত্রণালয়ের অতিরিক্ত সচিব জেবুন্নেসা করিমের সভাপতিত্বে সভায় কলকারখানা ও প্রতিষ্ঠান পরিদর্শন অধিদপ্তরের মহাপরিদর্শক মোঃ নাসির উদ্দিন আহমেদ, শ্রম অধিদপ্তরের মহাপরিচালক খালেদ মামুন চৌধুরী, শ্রম ও কর্মসংস্থান মন্ত্রণালয় যুগ্মসচিব মোছা. হাজেরা খাতুন, বাংলাদেশ জাতীয় শ্রমিক লীগের সভাপতি মো. নূর কুতুব আলম মান্নান, ট্রেড ইউনিয়ন সমন্বয় বিষয়ক সম্পাদক মো. ফিরোজ হুসাইন, জাতীয় শ্রমিক ফেডারেশন এর ভারপ্রাপ্ত সভাপতি কামরুল আহসান,  সমাজতান্ত্রিক শ্রমিক ফ্রন্টের এর সাধারণ সম্পাদক রাজেকুজ্জান রতনসহ শ্রম ও কর্মসংস্থান মন্ত্রণালয় ও কলকারখানা ও প্রতিষ্ঠান পরিদর্শন অধিদপ্তর, শ্রম অধিদপ্তরের বিভিন্ন পর্যায়ের কর্মকর্তাগণ, বাংলাদেশ এমপ্লোর্য়াস ফেডারেশন, বিকেএমইএ, আইএলও এবং ইউনিসেফ এর প্রতিনিধিগণ সভায় অংশগ্রহণ করেন।

অনুষ্ঠানটি সঞ্চালনা করেন কলকারখানা ও প্রতিষ্ঠান পরিদর্শন অধিদপ্তরের যুগ্মমহাপরিদর্শক মোঃ মতিউর রহমান।

#

আকতারুল/এনায়েত/সঞ্জীব/শামীম/২০২৩/২২০৫ঘণ্টা

তথ্যবিবরণী নম্বর : ৪৫২

**বোনম্যারো ট্রান্সপ্লান্ট ইউনিট, অনকোলজি ফার্মাসি এবং ওমনিস অটোমেটেড আইএইচসি মেশিনের উদ্বোধন**

ঢাকা, ২২ মাঘ (৫ ফেব্রুয়ারি) :

আজ রাজধানীর জাতীয় ক্যান্সার গবেষণা ইনস্টিটিউট ও হাসপাতালের আবদুল গাফফার চৌধুরী মিলনায়তনে বিশ্ব ক্যান্সার দিবস-২০২৩ উদযাপন এবং বোনম্যারো ট্রান্সপ্লান্ট ইউনিটের নির্মাণ কাজ, অনকোলজি ফার্মাসি এবং ওমনিস অটোমেটেড আইএইচসি মেশিনের উদ্বোধন করা হয়েছে। স্বাস্থ্য ও পরিবার কল্যাণ মন্ত্রী জাহিদ মালেক প্রধান অতিথি হিসেবে উপস্থিত থেকে ক্যান্সার চিকিৎসার অত্যন্ত জরুরি এই সেবাসমূহের উদ্বোধন করেন।

‘বৈষম্য কমায় ক্যান্সার সেবায়’এই প্রতিপাদ্যকে সামনে রেখে দিবসটি উদ্‌যাপন উপলক্ষ্যে এ আলোচনা অনুষ্ঠানের আয়োজন করা হয়। জাতীয় ক্যান্সার ইনস্টিটিউট ও হাসপাতালের পরিচালক অধ্যাপক ডা. মোঃ নিজামুল হক অনুষ্ঠানে সভাপতিত্ব করেন। অনুষ্ঠানে বিশেষ অতিথি হিসেবে উপস্থিত ছিলেন ডা. মোস্তফা জালাল মহিউদ্দিন, প্রেসিডিয়াম সদস্য, বাংলাদেশ আওয়ামী লীগ এবং সভাপতি বাংলাদেশ মেডিকেল এসোসিয়েশন। আলোচনা অনুষ্ঠানে বিশেষ অতিথি হিসেবে আরো উপস্থিত ছিলেন বাংলাদেশ আওয়ামী লীগের স্বাস্থ্য ও জনসংখ্যা বিষয়ক সম্পাদক ডা. রোকেয়া সুলতানা, স্বাস্থ্য অধিদপ্তরের মহাপরিচালক অধ্যাপক ডা. এবিএম খুরশীদ আলম, স্বাস্থ্য শিক্ষা অধিদপ্তরের মহাপরিচালক অধ্যাপক ডা. মোঃ টিটো মিঞা, বিএমএ’র মহাসচিব ডা. ইহতেশামুল হক চৌধুরী, স্বাচিপ সভাপতি অধ্যাপক ডা. মোঃ জামালউদ্দিন চৌধুরী, স্বাচিপ মহাসচিব অধ্যাপক ডা. মোঃ কামরুল হাসান (মিলন)। অনূষ্ঠানে স্বাগত বক্তব্য রাখেন রেডিয়েশন অনকোলজি বিভাগের সহকারী অধ্যাপক ডা. রনদা প্রসাদ রায়।

অনুষ্ঠানে মন্ত্রী স্বাস্থ্য ক্ষেত্রে বর্তমান সরকারের নেয়া জনকল্যাণমূলক কর্মসূচি তুলে ধরেন। তিনি জানান, ক্যান্সারের মতো জটিল রোগের চিকিৎসা সুবিধা নিশ্চিত করার লক্ষ্যে প্রধানমন্ত্রী শেখ হাসিনার সরকার অঙ্গীকারবদ্ধ। ইতিমধ্যে এই খাতে ব্যাপক উন্নতি হয়েছে। বর্তমান সরকারের আমলেই ৫০ শয্যার ক্যান্সার হাসপাতাল পর্যায়ক্রমে রূপান্তরিত হয়ে ৫০০ শয্যায় পৌঁছেছে। বিপুল সংখ্যক ক্যান্সার রোগীর দ্রুত কাক্সিক্ষত সেবা নিশ্চিত করতে সরকার দেশের আটটি বিভাগীয় শহরে আটটি বিশেষায়িত হাসপাতাল নির্মাণের কাজ শুরু করেছে যেখানে ক্যান্সারের পাশাপাশি হৃদরোগ, লিভার এবং কিডনির চিকিৎসাও হবে।

মন্ত্রী আরো বলেন, বঙ্গবন্ধুকন্যার নেতৃত্বে দেশ স্বাস্থ্যক্ষেত্রে অভাবনীয় উন্নতি করেছে। দেশ সংক্রামক ব্যাধি মোকাবিলায় সফল হয়েছে। সরকার এখন চেষ্টা করছে ক্যান্সার চিকিৎসায় বৈষম্য দূর করতে। হাসপাতালের জন্য শীঘ্রই নতুন একটি সিটি স্ক্যান, ব্র্যাকিথেরাপী মেশিন প্রদান করা হবে। ক্যান্সার থেকে বাঁচতে তিনি তামাকের ব্যবহার কমাতে বলেন।

এর আগে মন্ত্রী বোনম্যারো ট্রান্সপ্লান্ট ইউনিটের নির্মাণ কাজ, অনকোলজি ফার্মেসী এবং ওমনিস অটোমেটেড আইএইচসি মেশিনের আনুষ্ঠানিক উদ্বোধন করেন।

#

মাইদুল/সিরাজ/এনায়েত/সঞ্জীব/জয়নুল/২০২৩/২০৫০ঘণ্টা

তথ্যবিবরণী নম্বর : ৪৫১

**বিদেশে ক্ষুদ্র ও কুটির শিল্প পণ্যের বাজার সৃষ্টি করা হবে**

**...শিল্পমন্ত্রী**

পটুয়াখালী, ২২ মাঘ (৫ ফেব্রুয়ারি) :

শিল্পমন্ত্রী নূরুল মজিদ মাহমুদ হুমায়ূন বলেছেন, ক্ষুদ্র ও কুটির শিল্পের মাধ্যমে উৎপাদিত পণ্য বিদেশে রপ্তানি করে বৃহত্তর বাজার সৃষ্টি করা হবে।

আজ পটুয়াখালী ডিসি স্কোয়ার মাঠে বিসিক উদ্যোক্তা মেলা ও ক্রেতা-বিক্রেতা সম্মিলনের উদ্বোধনী অনুষ্ঠানে প্রধান অতিথির বক্তব্যে মন্ত্রী এসব কথা বলেন।

মন্ত্রী বলেন, সভ্যতার বির্বতনে যে সকল ঐতিহ্যবাহী পণ্য হারিয়ে গেছে সেগুলো ফিরিয়ে আনতে হবে। এ ক্ষেত্রে নারীদের অধিক অংশগ্রহণ নিশ্চিত করতে হবে। বরিশাল বিভাগীয় কমিশনার আমিন উল আহসানের সভপতিত্বে মেলার উদ্বোধনী অনুষ্ঠানে সংসদ সদস্য আ স ম ফিরোজ, এস এম শাহজাদা ও কাজী কানিজ সুলতানা হেলেন বিশেষ অতিথি হিসেবে উপস্থিত ছিলেন।

এর আগে মেলা প্রাঙ্গণে বেলুন ও ফেস্টুন উড়িয়ে মেলার উদ্বোধন করেন মন্ত্রী। পরে তিনি বিভিন্ন স্টল ঘুরে দেখেন। আগামী ১৪ ফেব্রুয়ারি পর্যন্ত এ মেলা চলবে।

পরে মন্ত্রী পদ্মাসেতু কেন্দ্রিক টেকসই শিল্পায়নের উন্নয়ন কর্মপরিকল্পনা প্রণয়ন বিষয়ক এক মতবিনিময় সভায় অংশগ্রহণ করেন।

#

মাহমুদুল/সিরাজ/এনায়েত/সঞ্জীব/শামীম/২০২৩/২০০৫ঘণ্টা

তথ্যবিবরণী নম্বর : ৪৫০

**শ্রম বাজার উন্নয়ন ও সম্প্রসারণে প্রবাসী কল্যাণমন্ত্রীর**

**সাথে মালয়েশিয়ার স্বরাষ্ট্র মন্ত্রীর বৈঠক**

ঢাকা, ২২ মাঘ (৫ ফেব্রুয়ারি) :

মালয়েশিয়ায় বাংলাদেশের শ্রমবাজার উন্নয়ন এবং সম্প্রসারণ বিষয়ে প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদের সাথে মালয়েশিয়ার স্বরাষ্ট্র মন্ত্রী সাইফুদ্দিন নাসুতিন বিন ইসমাইলের বৈঠক অনুষ্ঠিত হয়েছে।

আজ প্রবাসী কল্যাণ ও বৈদেশিক কর্মসংস্থান মন্ত্রণালয়ের সভাকক্ষে মালয়েশিয়ার এ বৈঠক অনুষ্ঠিত হয়। এ সময় মন্ত্রণালয়ের সিনিয়র সচিব ড. আহমেদ মুনিরুছ সালেহীন, বাংলাদেশের হাইকমিশনার মোঃ গোলাম সারওয়ার ও মালয়েশিয়ার হাইকমিশনার হাজনাহ মোঃ হাসিম।

এ সময় তাঁরা মালয়েশিয়ায় বাংলাদেশের শ্রমবাজার উন্নয়ন, কর্মীদের সামগ্রিক সুরক্ষা এবং দায়িত্ব, তাদের কর্তব্য ও অধিকার নিয়ে আলোচনা করেন।

বৈঠকে প্রবাসী কল্যাণ মন্ত্রী বলেন, বাংলাদেশের কর্মীরা অত্যন্ত পরিশ্রমী এবং দায়িত্বশীল। তারা মধ্যপ্রাচ্যসহ বিভিন্ন দেশের উন্নয়ন কর্মকাণ্ডে দক্ষতা ও সফলতার সাথে অবদান রাখছে। এছাড়া বাংলাদেশি কর্মীদের দক্ষতার মানোন্নয়নে বিভিন্ন উদ্যোগ গ্রহণ করা হয়েছে।

বৈঠকে মালয়েশিয়ার স্বরাষ্ট্র মন্ত্রী বলেন, আমরা অভিবাসন ব্যয় কমিয়ে আনতে চাচ্ছি। কম খরচে, সহজে এবং দ্রুত কীভাবে বাংলাদেশের কর্মীরা মালয়েশিয়ায় যেতে পারেন সে বিষয়ে আমরা কাজ করছি। এজন্য বিদ্যমান সমঝোতা স্মারকে কোনো সংশোধনী আনার প্রয়োজন হলে তাও করা হবে। এ লক্ষ্যে, অবিলম্বে কর্মকর্তা পর্যায়ের জয়েন্ট ওয়ার্কিং গ্রুপের সভা অনুষ্ঠানের বিষয়েও গুরুত্বারোপ করেন। মালয়েশিয়ার মন্ত্রী সে দেশে অবস্থানরত অনিয়মিত বিদেশি কর্মীদের রিক্যালিব্রেশন কর্মসূচির মাধ্যমে নিয়োগের বিস্তারিত অবহিত করেন।

বৈঠকে আরো উপস্থিত ছিলেন, মালয়েশিয়ার স্বরাষ্ট্র মন্ত্রণালয়ের ডেপুটি সেক্রেটারি জেনারেল (পলিসি) দাতুক ফাউজি বিন মোহাম্মদ ইসা, মানবসম্পদ মন্ত্রণালয়ের ডেপুটি সেক্রেটারি জেনারেল দাতুক মোহাম্মদ খায়ের রাজমান মোহাম্মদ আনুয়ার, জনশক্তি কর্মসংস্থান ও প্রশিক্ষণ ‍ব্যুরো (বিএমইটি)’র মহাপরিচালক মোঃ শহীদুল আলম, মালয়েশিয়ার ইমিগ্রেশনের মহাপরিচালক দাতো খাইরুল জাইমি বিন দাউদ সহ মালয়েশিয়া প্রতিনিধিদলের অন্য সদস্যগণ এবং মন্ত্রণালয় ও দপ্তর সংস্থার প্রধানগণ।

#

রাশেদুজ্জামান/সিরাজ/সঞ্জীব/আব্বাস/২০২৩/১৯৪৭ ঘণ্টা

তথ্যবিবরণী নম্বর : ৪৪৯

**নিরাপদ ডিজিটাল বিশ্ব নিশ্চিত করতে বৈশ্বিক জোট গঠনের আহ্বান জানান আইসিটি প্রতিমন্ত্রী পলক**

ঢাকা, ২২ মাঘ (৫ ফেব্রুয়ারি) :

তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক নিরাপদ ডিজিটাল বিশ্ব নিশ্চিত করতে বৈশ্বিক জোট গঠনে বিশ্ব নেতৃবৃন্দকে এক সাথে কাজ করার আহ্বান জানিয়েছেন। তিনি বলেন, বাংলাদেশ জাতীয়সাইবার নিরাপত্তা সূচকে বিশ্বব্যাপী ৩২ তম অবস্থানে এবং দক্ষিণ পূর্ব এশিয়ায় প্রথম। কিন্তু সাইবার নিরাপত্তা এমন একটি ক্ষেত্র যেখানে একা চলা যায় না। সাইবারস্পেসে হুমকি মোকাবিলায় ডেকোর সদস্য দেশসমূহের মধ্যে চিন্তাভাবনা, জ্ঞান বিনিময় ও তথ্য আদান-প্রদানে একসঙ্গে কাজ করতে হবে।

প্রতিমন্ত্রী আজ সৌদি আরবের রাজধানী রিয়াদে ফেয়ারমাউন্ট হোটেলে ‘ডিজিটাল কো-অপারেশন অর্গানাইজেন’-এর ২য় সাধারণ অধিবেশনে প্যানেল আলোচনায় এসব কথা বলেন।

“ডিজিটাল কো-অপারেশন অর্গানাইজেনের সেক্রেটারি জেনারেল মিসেস দীমা আল ইয়াহিয়া সঞ্চালনায় অন্যান্যোর মধ্যে ডেকো এর সদস্য রাষ্ট্রসমূহ ও পর্যবেক্ষক দেশসমূহে বিভিন্ন মন্ত্রী ও প্রতিনিধিগণ প্যানেল আলোচনায় উপস্থিত ছিলেন।

পলক বলেন বর্তমানে বিশ্বের সকল দেশের জন্য আর্টিফিশিয়াল ইন্টেলিজেন্স (এআই), রোবোটিক্স, মাইক্রো প্রসেসর ডিজাইনিং অ্যান্ড মেনুফ্যাকচারিং, এবং সাইবার নিরাপত্তা অত্যন্ত গুরুত্বপূর্ণ হয়ে উঠেছে। নাগরিকদের গোপনীয়তা ও ডেটা সুরক্ষিত রাখতে ডেটা সুরক্ষা আইন চালু করা হয়েছে বলেও তিনি জানান।

প্রতিমন্ত্রী বলেন, প্রধানমন্ত্রী শেখ হাসিনা মানবসম্পদ উন্নয়ন, ই-গভর্নমেন্ট, কানেক্টিভিটি এবং ইন্ডাস্ট্রি প্রমোশন এ চারটি প্রধান স্তম্ভের ওপর ভিত্তি করে ডিজিটাল বাংলাদেশ বাস্তবায়ন করেছেন।

দেশে সাড়ে ৬ লাখ ফ্রিল্যান্সার রয়েছে উল্লেখ করে প্রতিমন্ত্রী বলেন, বাংলাদেশ অনলাইন ওয়ার্ক ফোর্সে দ্বিতীয় বৃহত্তম দেশ। প্রযুক্তিতে দেশের মেধাবী তরুণদের দক্ষ করে গড়ে তুলতে বিভিন্ন বিশ্ববিদ্যালয়ে ইনকিউবেশন সেন্টারসহ বিভিন্ন কার্যক্রম বাস্তবায়ন করা হয়েছে।

প্রতিমন্ত্রী বলেন, প্রযুক্তিবান্ধব বিভিন্ন নীতিকৌশলের ফলে দেশ শ্রমনির্ভর অর্থনীতি থেকে ডিজিটাল অর্থনীতির দিকে এগিয়ে যাচ্ছে। স্টার্টআপ ইকোসিস্টেম তৈরি করতে সরকারিভাবে ৫০০ কোটি টাকার তহবিল রাখা হয়েছে। এর মধ্যে থেকে ৩৯২ জনকে স্টার্টআপ ইকুইটি ফান্ড প্রদান করা হয়েছে। তিনি আগামী বছর ডেকোর তৃতীয় অধিবেশনে সদস্যভুক্ত রাষ্ট্র হিসেবে যোগদান করবেন বলেও জানান।

#

শহিদুল/সিরাজ/সঞ্জীব/জয়নুল/২০২৩/১৯৪০ঘণ্টা

তথ্যবিবরণী নম্বর : ৪৪৮

**ডিজিটাল পদ্ধতিতে দক্ষতা ও সততার সাথে কাজ করে রাজস্ব আদায় বাড়াতে হবে**

**--- বাণিজ্যমন্ত্রী**

ঢাকা, ২২ মাঘ (৫ ফেব্রুয়ারি) :

বাণিজ্যমন্ত্রী টিপু মুনশি বলেছেন, বাংলাদেশের উন্নয়নে জাতীয় রাজস্ব বোর্ড (এনবিআর) -এর ভূমিকা অনেক। সফলভাবে ট্যাক্স ও ভ্যাট সংগ্রহ করার কারণেই সরকার আজস্ব আদায়ে সফলতা পেয়েছে। ডিজিটাল পদ্ধতিতে দক্ষতা ও সততার সাথে কাজ করে রাজস্ব আদায় আরো বাড়াতে হবে এনবিআরকে। নিজের সক্ষমতার কারনেই বিশ্বকে চ্যালেঞ্জ করে নিজ অর্থায়নে পদ্মা সেতুর মতো বৃহৎ প্রকল্প বাস্তবায়ন করতে পেরেছে বাংলাদেশ। দেশের অর্থনীতি এখন অনেক শক্ত ভিত্তির ওপর দাাঁড়িয়ে আছে। বাংলাদেশ এলডিসি গ্রাজুয়েশন করে উন্নয়নশীল দেশে পরিণত হয়েছে, ২০২৬ সালে তা কার্যকর হবে।

বাণিজ্যমন্ত্রী আজ ঢাকায় শেরে বাংলা নগরে বঙ্গবন্ধু আন্তর্জাতিক সম্মেলন কেন্দ্রে দু’দিনব্যাপী রাজস্ব সম্মেলন-২০২৩ উপলক্ষ্যে জাতীয় রাজস্ব বোর্ড আয়োজিত ‘জাতীয় উন্নয়নে ভ্যাটের ভূমিকা বর্তমান ও ভবিষ্যৎ’ শীর্ষক সেমিনারে প্রধান অতিথির বক্তৃতায় এসব কথা বলেন।

মন্ত্রী বলেন, বঙ্গবন্ধুর স্বপ্নের সোনার বাংলা গড়তে আমাদের নিজ নিজ অবস্থান থেকে সততা ও দক্ষতার সাথে কাজ করতে হবে। দেশের প্রায় ৮৫ ভাগ রাজস্ব আদায় করে জাতীয় রাজস্ব বোর্ড, তাই রাজস্ব আদায়ের ক্ষেত্রে এ প্রতিষ্ঠানের দায়িত্বও বেশি। ভ্যাট ও আয়কর আদায়ের ক্ষেত্রে সিসটেম লস কমাতে হবে, এ ক্ষেত্রে স্মার্ট কর প্রশাসন নিশ্চিত করতে হবে।

অভ্যন্তরীণ সম্পদ বিভাগের সিনিয়র সচিব ও জাতীয় রাজস্ব বোর্ডের চেয়ারম্যান আবু হেনা মোঃ রহমাতুল মুনিম এর সভাপতিত্বে আলোচ্য বিষয়ের ওপর মূল প্রবন্ধ উপস্থাপন করেন জাতীয় রাজস্ব বোর্ডের কমিশনার (ভ্যাট অনুবিভাগ) সৈয়দ মুশফিকুর রহমান ও কাস্টম এক্সসাইজ ও ভ্যাট কমিশনারেটের কমিশনার শওকত আলী সাদী। অনুষ্ঠানে বিশেষ অতিথি হিসেবে বক্তব্য রাখেন বাংলাদেশের অ্যাটর্নি জেনারেল আবু মোহাম্মদ আমিন উদ্দিন।

#

বকসী/সিরাজ/সঞ্জীব/জয়নুল/২০২৩/১৯৩০ঘণ্টা

তথ্যবিবরণী নম্বর : ৪৪৭

**যে কোনো দুর্যোগে আওয়ামী লীগ সব সময় মানুষের পাশে থাকে**

**---জাহিদ ফারুক**

বরিশাল, ২২ মাঘ (৫ ফেব্রুয়ারি) :

পানিসম্পদ প্রতিমন্ত্রী জাহিদ ফারুক বলেছেন, যে কোনো দুর্যোগে আওয়ামী লীগই মানুষের পাশে থাকে। এটি আওয়ামী লীগের একটা সংস্কৃতি ও রীতি। আওয়ামী লীগ যখন ক্ষমতায় ছিল না, তখনো তারা মানুষের পাশে ছিল, এখনো সব সময় পাশে থাকে। এই শীতে আপনারা কষ্ট করবেন, তা মেনে নেয়া যায় না। আপনাদের প্রতি ভালোবাসা, শ্রদ্ধাবোধ, সম্মান ও সহমর্মিতা নিয়ে এখানে এসেছি। বঙ্গবন্ধুকন্যা প্রধানমন্ত্রী শেখ হাসিনা এ নির্দেশ দিয়েছেন, গরিব মানুষ যেন কোনোভাবেই শীতে কষ্ট না পান।

আজ বরিশাল সদর উপজেলা প্রশাসনের আয়োজনে, সদর উপজেলা’র ৬ নং জাগুয়া ইউনিয়ন পরিষদের প্রাঙ্গণে সমাজের সুবিধাভোগী শীতার্ত মানুষের মাঝে কম্বল বিতরণ অনুষ্ঠানে প্রতিমন্ত্রী এসব কথা বলেন।

প্রতিমন্ত্রী জাহিদ বলেন, দেশের আজকের সর্বত্র উন্নয়ন শুধু বঙ্গবন্ধুকন্যা শেখ হাসিনার জন্য। তার বলিষ্ঠ নেতৃত্বেই দেশ আজ মধ্যম আয়ের দেশ থেকে উন্নয়নশীল দেশে পরিণত হয়েছে। উন্নয়নের ধারা অব্যাহত রাখতে নৌকাকে ভোট দিয়ে আবারও প্রধানমন্ত্রী শেখ হাসিনাকে বিজয়ী করতে হবে। কারণ নৌকার বিকল্প আর কিছুতেই পাওয়া যাবে না। তাই দেশের উন্নয়ন অব্যাহত রাখতে শেখ হাসিনাই শেষ ঠিকানা।

দেশের উন্নয়ন ও অগ্রযাত্রা অব্যাহত রাখতে, মুক্তিযুদ্ধের চেতনায় দেশ পরিচালিত করার জন্য শেখ হাসিনাকে আবারও প্রধানমন্ত্রী করতে সবাইকে ঐক্যবদ্ধ হয়ে কাজ করার আহ্বান জানান প্রতিমন্ত্রী জাহিদ ফারুক।

প্রতিমন্ত্রী আরো বলেন, ২০৪১ সালের মধ্যে স্মার্ট বাংলাদেশ। জনগণের মাথাপিছু আয় হবে ১২ হাজার মার্কিন ডলার। বাংলাদেশকে ঐ অবস্থায় নিয়ে যেতে শেখ হাসিনাকে নেতৃত্বে থাকতে হবে। তার সততা, সাহসিকতা ও দূরদর্শিতা এই তিন গুণের জাদুর পরশেই দেশ আজ অনন্য উচ্চতায়।

অনুষ্ঠানে সভাপতিত্ব করেন বরিশাল সদর উপজেলার উপজেলা নির্বাহী কর্মকর্তা   
মোঃ মনিরুজ্জামান।

#

গিয়াস/সিরাজ/সঞ্জীব/আব্বাস/২০২৩/১৭৩৮ ঘণ্টা

তথ্যবিবরণী নম্বর : ৪৪৬

**রাশিয়ায় এ বছরই আলু রপ্তানি শুরু হবে**

**--কৃষিমন্ত্রী**

ঢাকা, ২২ মাঘ (৫ ফেব্রুয়ারি) :

রাশিয়ায় এ বছরই আলু রপ্তানি পুনরায় শুরু হবে বলে জানিয়েছেন কৃষিমন্ত্রী ও আওয়ামী লীগের প্রেসিডিয়াম সদস্য ড. মোঃ আব্দুর রাজ্জাক। তিনি বলেন, আলু রপ্তানিতে রাশিয়ার নিষেধাজ্ঞা দেয়ার আগে দেশ থেকে অনেক আলু রপ্তানি হতো। সম্প্রতি রাশিয়া নিষেধাজ্ঞা তুলে নেয়ায় পুনরায় আলু রপ্তানির উদ্যোগ নেয়া হয়েছে। এ বছরই রপ্তানি শুরু হবে।

আজ সচিবালয়ে কৃষিমন্ত্রী ও ঢাকায় নিযুক্ত রাশিয়ার রাষ্ট্রদূত Alexander Vikentyevich Mantytskiy এর মধ্যকার বৈঠক শেষে সাংবাদিকদের সাথে মতবিনিময়কালে মন্ত্রী এসব কথা বলেন।

উল্লেখ্য, আলুতে ব্রাউনরট রোগের উপস্থিতি শনাক্ত হওয়ায় ২০১৪ সাল থেকে বাংলাদেশ থেকে আলু রপ্তানিতে রাশিয়া নিষেধাজ্ঞা আরোপ করে।  আলুকে ব্যাকটেরিয়ামুক্ত ও নিরাপদ করতে বাংলাদেশ সরকার অনেকগুলো পদক্ষেপ গ্রহণ করায় ২০২২ সালের মার্চে রাশিয়া এ নিষেধাজ্ঞা প্রত্যাহার করে নেয়।

আলু ছাড়াও বাংলাদেশ থেকে আম, ফুলকপি, বাঁধাকপি নিতে চায় রাশিয়া। রাশিয়ার রাষ্ট্রদূত বলেন, বাংলাদেশের আম ও ফুলকপি অত্যন্ত সুস্বাদু ও উন্নতমানের। রাশিয়াতে এগুলো রপ্তানির বিপুল সম্ভাবনা রয়েছে।

সাক্ষাৎকালে রাশিয়া থেকে ডিএপি ও পটাশিয়াম সার আনতে ‘সমঝোতা স্মারক’ (এমওইউ) স্বাক্ষরের বিষয়ে আলোচনা হয়। কৃষিমন্ত্রী বলেন, রাশিয়া থেকে আমরা পটাশিয়াম আমদানি করে থাকি। এ ব্যাপারে দু’দেশের মধ্যে একটি এমওইউ বিদ্যমান রয়েছে, এটিকে নবায়ন করা হবে। একইসঙ্গে, রাশিয়া থেকে আমরা ডিএপি সার আনতে চাই। এ বিষয়েও একটি ‘সমঝোতা স্মারক’ স্বাক্ষর হবে শীঘ্রই।

কৃষিমন্ত্রী আরো বলেন, রাশিয়া বাংলাদেশের অকৃত্রিম বন্ধুরাষ্ট্র। স্বাধীনতা সংগ্রামের শুরু থেকেই রাশিয়ার সাথে বাংলাদেশের গভীর সম্পর্ক বিদ্যমান। আমি দৃঢ়ভাবে বিশ্বাস করি, আমাদের এ সম্পর্ক অটুট থাকবে। ভবিষ্যতে অর্থনৈতিক, সামাজিক, সাংস্কৃতিকসহ সকল ক্ষেত্রে সহযোগিতা আরও বৃদ্ধি পাবে।

নির্বাচনে ভোটাররা আগ্রহ হারিয়ে ফেলেছেন কি না, সাংবাদিকদের এমন প্রশ্নের জবাবে কৃষিমন্ত্রী বলেন, ভোটাররা নির্বাচনে আগ্রহ হারিয়ে ফেলেননি। উপনির্বাচনে ভোটার উপস্থিতি কম হবে, এটিই স্বাভাবিক। জাতীয় সংসদ নির্বাচন, সিটি কর্পোরেশন, উপজেলা পরিষদ নির্বাচন, ইউনিয়ন পরিষদ নির্বাচনে এখনও ভোটারের ব্যাপক আগ্রহ ও উপস্থিতি রয়েছে। উন্নত দেশে যেখানে শতকরা ৪০ ভাগের মতো ভোট কাস্ট হয়, সেখানে আমাদের দেশে শতকরা ৮০-৮৫ ভাগ ভোট কাস্ট হয়। আগামী সাধারণ নির্বাচনেও ভোটারের ব্যাপক উপস্থিতি থাকবে।

 আওয়ামী লীগের পক্ষে ভোটাররা আছেন কি না, তা যাচাই করতে বিএনপিকে আগামী নির্বাচনে অংশগ্রহণ করার আহ্বান জানান মন্ত্রী। তিনি বলেন, বিএনপি জোট আগামী নির্বাচনে আসুক, তাহলেই বুঝতে পারবে ভোটাররা আওয়ামী লীগের পক্ষে আছে কি না।

#

কামরুল/সিরাজ/সঞ্জীব/রেজাউল/২০২৩/১৭৫৮ ঘণ্টা

তথ্যবিবরণী নম্বর : ৪৪৫

**কৃত্রিম বুদ্ধিমত্তা বিকাশে বাংলাদেশ ও সৌদি আরব একসাথে কাজ করবে**

ঢাকা, ২২ মাঘ ( ৫ ফেব্রুয়ারি) :

তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলকের সাথে সৌদি কোম্পানি ফর আর্টিফিসিয়াল ইন্টেলিজেন্স (এসসিএআই) প্রধান নির্বাহী কর্মকর্তা আয়মান আল রাশেদ এবং চিফ ইনভেস্টমেন্ট অ্যান্ড পার্টনারশিপ অফিসার আব্দুল্লাহ আলজাওয়ানির মধ্যে আজ এক বৈঠক অনুষ্ঠিত হয়েছে। বৈঠকে কৃত্রিম বুদ্ধিমত্তা (এআই) বিকাশে উভয় দেশ কীভাবে কাজ করবে এ বিষয়ে বিস্তারিত আলোচনা হয়।

সৌদি আরবের রাজধানী রিয়াদে ফেয়ারমাউন্ট হোটেলে অনুষ্ঠিত এ বৈঠকে সৌদি আরবের এসসিএআই ও বাংলাদেশের ঊর্ধ্বতন কর্মকর্তাগণ এ সময় উপস্থিত ছিলেন।

বৈঠকে সৌদি আরবের এসসিএআইর কোম্পানি কৃত্রিম বুদ্ধিমত্তা (এআই) বিকাশে বাংলাদেশের সাথে কাজ করার আগ্রহ প্রকাশ করেছে। উভয় দেশ যৌথভাবে কীভাবে এ বিষয়ে কাজ করবে তার একটি পদ্ধতি ঠিক করা হবে বলে বৈঠকে জানানো হয়।

পরে প্রতিমন্ত্রী এসসিএআই এর প্রধান নির্বাহী কর্মকর্তাকে বাংলাদেশের আইটি সেক্টরের উন্নয়ন ও অগ্রগতি দেখতে বাংলাদেশ সফরের জন্য আমন্ত্রণ জানান।

#

শহিদুল/সিরাজ/সঞ্জীব/আব্বাস/২০২৩/১৭১২ ঘণ্টা

তথ্যবিবরণী নম্বর : ৪৪৪

**গণতন্ত্র সূচকে দেশের অগ্রগতি বিএনপির সমালোচনাকে অসার প্রমাণ করেছে**

**--তথ্য ও সম্প্রচার মন্ত্রী**

ঢাকা, ২২ মাঘ (৫ ফেব্রুয়ারি) :

বিশ্ব গণতন্ত্র সূচকে দেশের ধারাবাহিক অগ্রগতি গণতন্ত্র নিয়ে বিএনপি ও তাদের দোসরদের সমালোচনাকে অসত্য ও অসার প্রমাণ করেছে বলেছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ সচিবালয়ে সমসাময়িক বিষয় নিয়ে সাংবাদিকদের সাথে মতবিনিময়কালে মন্ত্রী এসব কথা বলেন। ড. হাছান বলেন, ‘প্রতিদিন বিএনপি মহাসচিব মির্জা ফখরুল সাহেব এবং বিএনপি ও তাদের জোটের বিভিন্ন দলের নেতারা বক্তৃতা করে বেড়ান- এ দেশে গণতন্ত্র নেই, গণতন্ত্র হুমকির সম্মুখীন। তারা যখন প্রতিদিন এই কথাগুলো বলে বেড়াচ্ছেন, টেলিভিশনের পর্দা গরম করছেন, জনসভায় মানুষকে উত্তেজিত করার চেষ্টা করছেন, দেশের মানুষকে বিভ্রান্ত করার চেষ্টা করছেন, তখনই গত বৃহস্পতিবার যুক্তরাজ্যের লন্ডনভিত্তিক দ্য ইকোনমিস্ট ইন্টেলিজেন্স ইউনিট (ইআইইউ) যে গণতন্ত্র সূচক প্রকাশ করেছে সেখানে বাংলাদেশ দুই ধাপ এগিয়ে ৭৩তম স্থানে উন্নীত হয়েছে।’

২০১৮ সাল থেকে প্রতিবছর গণতন্ত্রের সূচকে বাংলাদেশের অগ্রগতি হয়েছে উল্লেখ করে সম্প্রচারমন্ত্রী বলেন, ‘২০১৮ সালে বাংলাদেশ ৮৮তম, ২০১৯ সালে ৮০তম, ২০২০ সালে ৭৬তম, ২০২১ সালে ৭৫তম এবং ২০২২ সালে ৭৩তম স্থানে উন্নীত হয়েছে। অর্থাৎ বিএনপি নেতারা যে বক্তব্যগুলো রাখেন সেগুলো যে মিথ্যা ও অসার, সেটিই এই রিপোর্টের মাধ্যমে প্রকাশিত হয়েছে।’

হাছান মাহ্‌মুদ বলেন, ‘বাংলাদেশের গণতন্ত্র আরো সংহত হতো, বাংলাদেশ গণতন্ত্রের সূচকে আরো কয়েক ধাপ উন্নীত হতো যদি বিএনপির সংসদ বর্জন, সংসদ থেকে পদত্যাগ এই অপরাজনীতি যদি না থাকতো। কারণ গণতন্ত্রকে দৃঢ় ও সংহত করার দায়িত্ব যেমন সরকারি দলের, তেমনই বিরোধী দলেরও দায়িত্ব, সে বিরোধী দল সংসদে থাকুক কিংবা না থাকুক। গণতন্ত্রকে সংহত করা, গণতান্ত্রিক রীতিনীতি চর্চা করা, সেটি সমস্ত রাজনৈতিক দলের সম্মিলিত দায়িত্ব। আজকে জননেত্রী শেখ হাসিনার নেতৃত্বে বাংলাদেশের গণতন্ত্র যে সুসংহত হয়েছে এবং গণতান্ত্রিক রীতিনীতির চর্চা বিস্তৃত হয়েছে সেটির বহিঃপ্রকাশ হচ্ছে ইকোনমিস্ট ইন্টেলিজেন্স ইউনিটের এই রিপোর্ট।’

জাপানের প্রধানমন্ত্রীকে বিএনপির পত্রলেখা নিয়ে প্রশ্নের জবাবে আওয়ামী লীগের যুগ্ম সাধারণ সম্পাদক হাছান বলেন, ‘মির্জা ফখরুল সাহেব এই সমস্ত রিপোর্টকে অস্বীকার করেছিলেন। পরে মির্জা ফখরুল সাহেব স্বীকার করেছেন। এ ধরনের চিঠি বিদেশি রাষ্ট্রের কাছে লেখা সেটি শুধু জাতির জন্য, দেশের জন্য অমঙ্গলজনকই নয়, এটি দেশদ্রোহিতার শামিল। মির্জা ফখরুল সাহেবের চিঠির ভাষা যদি তাই হয় যে, জিয়াউর রহমান গণতান্ত্রিকভাবে নির্বাচিত হয়েছিলেন, তাহলে বন্দুক উঁচিয়ে ক্ষমতা দখল করা সেটিই গণতন্ত্র কি না বিএনপির কাছে সেটিই আমার প্রশ্ন।’

#

আকরাম/সিরাজ/সঞ্জীব/রেজাউল/২০২৩/১৭০৬ ঘণ্টা

তথ্যবিবরণী নম্বর : ৪৪৩

**কোভিড-১৯ সংক্রান্ত সর্বশেষ প্রতিবেদন**

ঢাকা, ২২ মাঘ (৫ ফেব্রুয়ারি) :

স্বাস্থ্য অধিদপ্তরের তথ্যানুযায়ী শুক্রবার সকাল ৮টা থেকে আজ শনিবার সকাল ৮টা পর্যন্ত ২৪ ঘণ্টায় দেশে ৯ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৩৪ শতাংশ। এ সময় ২ হাজার ৬৫৮ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৪৩ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৯৪ হাজার ২৪২ জন।

**#**

কবীর/সিরাজ/রেজাউল/২০২৩/১৬৩৮ ঘণ্টা

তথ্যবিবরণী নম্বর : ৪৪২

**আজকের শিশুরাই ২০৪১ সালের উন্নত-সমৃদ্ধ, স্মার্ট বাংলাদেশ বিনির্মাণের কারিগর**

**-ফজিলাতুন নেসা ইন্দিরা**

ঢাকা, ২২ মাঘ (৫ ফেব্রুয়ারি) :

মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা বলেছেন, আজকের শিশু ও কিশোররাই ২০৪১ সালের উন্নত-সমৃদ্ধ, স্মার্ট বাংলাদেশ বিনির্মাণের কারিগর। তাই শিশুদের দক্ষ জনশক্তি হিসেবে গড়ে তোলা একান্ত অপরিহার্য। সরকার হতদরিদ্র, ছিন্নমূল পথশিশুদের পুনর্বাসন, শিশু শ্রম নিরসন, শিশুদের শারীরিক ও মানসিক বিকাশ এবং শিক্ষা ও বিনোদনের সুযোগ নিশ্চিত করতে নানাবিধ কার্যক্রম পরিচালনা করছে। সুবিধাবঞ্চিত কিশোর-কিশোরীদের সুরক্ষা ও ক্ষমতায়ন নিশ্চিত করা হলে, তারা সমাজের চেঞ্জ এজেন্ট হিসেবে কাজ করবে।

আজ ঢাকায় বিয়াম ফাউন্ডেশন মিলনায়তনে ইউনিসেফের সহায়তায় মহিলা ও শিশু বিষয়ক মন্ত্রণালয় বাস্তবায়িতAccelerating Protection for Children (APC) প্রকল্পের আয়োজনে ‘National Program on Harmful Practices and Violence Against Children and Women’ বিষয়ে প্রশিক্ষকদের প্রশিক্ষণ অনুষ্ঠানে প্রধান অতিথির বক্তব্যে প্রতিমন্ত্রী একথা বলেন।

তিনি বলেন, সরকার মা ও শিশুর পুষ্টি চাহিদা পুরণে মা ও শিশু সহায়তা কর্মসূচির মাধ্যমে ১২ লাখ ৫৪ হাজার মাকে ‘মা ও শিশু বেনেফিট ভাতা’ প্রদান করছে। শিশুদের দারিদ্র্য বিমোচন, পুষ্টি, শিক্ষা, স্বাস্থ্যসেবা, মননশীলতা, বিকাশ ও নিরাপদ আশ্রয় ইত্যাদি সুবিধা নিশ্চিত করার লক্ষ্য, কর্মপরিকল্পনা গ্রহণ ও বাস্তবায়ন করা হচ্ছে।

মহিলা ও শিশু বিষয়ক অধিদপ্তরের মহাপরিচালক ফরিদা পারভীনের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন সচিব মো: হাসানুজ্জামান কল্লোল। অন্যান্যের মধ্যে উপস্থিত ছিলেন ইউনিসেফের চাইল্ড প্রোটেকশন চিফ নাতালিয়ে ম্যাককৌলি, অতিরিক্ত সচিব মোহাম্মদ ওয়াহিদুজ্জামান, প্রকল্প পরিচালক এস এম লতিফ ও ইউনিসেফের চাইল্ড প্রটেকশন ম্যানেজার এলিজা কল্পনা প্রমুখ।

#

আলমগীর/মেহেদী/পরীক্ষিৎ/শাম্মী/সাঈদা/ইমা/১৫৩০ ঘন্টা

তথ্যবিবরণী নম্বর : ৪৪১

**স্মার্ট বাংলাদেশ বিনির্মাণে যুবসমাজকে এগিয়ে আসতে হবে**

**-টেলিযোগাযোগ মন্ত্রী**

ঢাকা, ২২ মাঘ (৫ ফেব্রুয়ারি) :

ডাক ও টেলিযোগাযোগ মন্ত্রী মোস্তাফা জব্বার বলেছেন, স্মার্ট বাংলাদেশ বিনির্মাণের জন‌্য প্রয়োজন স্মার্ট নাগরিক। প্রধানমন্ত্রী শেখ হাসিনা ডিজিটাল বাংলাদেশ কর্মসূচির মাধ‌্যমে বাংলাদেশকে প্রযুক্তি ধারণ করার জায়গায় উপনীত করেছেন। ২০৪১ সালের মধ‌্যে স্মার্ট নাগরিক, স্মার্ট জাতি, স্মার্ট অর্থনীতি এবং স্মার্ট সমাজ  গঠনে চলমান সংগ্রাম এগিয়ে নেওয়ার বিকল্প নেই। মন্ত্রী স্মার্ট বাংলাদেশ গড়ে তোলার লক্ষ‌্যে সরকারের পাশাপাশি প্রযুক্তির দক্ষতা অর্জনে তরুণসমাজকে অনুপ্রাণিত করতে যুবসমাজসহ সামাজিক, সাংস্কৃতিক সংগঠনসমূহকে এগিয়ে আসার আহ্বান জানান।

গতকাল ঢাকায় আইডিইবি ভবন মিলনায়তনে আয়োজিত বৃহত্তর ময়মনসিংহ যুব সমিতির ৩৬তম বর্ষ উদযাপন ও অভিষেক অনুষ্ঠানে প্রধান অতিথির বক্তৃতায় মন্ত্রী এ আহ্বান জানান।

মন্ত্রী বলেন, বৃহত্তর ময়মনসিংহ জেলার রয়েছে ঐতিহাসিক জনপদের গৌরবোজ্জ্বল ধারাবাহিকতা। নানা কারণে এই অঞ্চলের মানুষ অনেকটা পিছিয়ে আছে। পশ্চাদপদতা অতিক্রম করে সামনে এগুনোর একমাত্র পথ হচ্ছে এখানকার তরুণ জনগোষ্ঠীকে ডিজিটাল মানব সম্পদ হিসেবে তৈরি করা। তরুণদের উপযুক্ত মানব সম্পদ হিসেবে তৈরি করতে যুব সমাজকে ভূমিকা গ্রহণে এগিয়ে আসতে হবে বলে মন্ত্রী উল্লেখ করেন।

তিনি আরো বলেন, ডিজিটাল দক্ষতা সৃষ্টির মাধ‌্যমে তরুণ জনগোষ্ঠীকে আত্মকর্মসংস্থানের সুযোগ কাজে লাগাতে হবে। ইতোমধ‌্যে ডিজিটাল সংযুক্তির সুযোগ কাজে লাগিয়ে মধুপুরের পাহাড় থেকে শুরু করে হাওরের ছেলে মেয়েরা ঘরে বসে বৈদেশিক মুদ্রা আয় করছে। প্রযুক্তি শিক্ষায় তরুণসমাজকে  অনুপ্রাণিত করতে এবং প্রযুক্তি শিক্ষা প্রতিষ্ঠান স্থাপনে যুবসমিতি গুরুত্বপূর্ণ ভূমিকা রাখবে বলে আশাবাদ ব‌্যক্ত করেন। তিনি বলেন, প্রধানমন্ত্রী শেখ হাসিনার নেতৃত্বে বাংলাদেশ বিশ্ব অর্থনীতিতে ৩৫তম শক্তিশালী দেশে উপনীত হয়েছে। প্রযুক্তির  সুযোগ কাজে লাগিয়ে  স্মার্ট বাংলাদেশ প্রতিষ্ঠার মাধ‌্যমে বঙ্গবন্ধুর সোনার বাংলা গড়ে উঠবেই।

বৃহত্তর ময়মনসিংহ যুব সমিতির সভাপতি ব‌্যারিস্টার মোতাসিম বিল্লাহ ফারুকীর সভাপতিত্বে অনুষ্ঠানে সমাজ কল‌‌‌্যাণ প্রতিমন্ত্রী মো: আশরাফ আলী খান খসরু, সংসদ সদস‌্য আনোয়ারুল আবেদীন খান, উম্মে ফাতেমা নাজমা বেগম প্রমুখ বক্তৃতা করেন।

#

শেফায়েত/মেহেদী/পরীক্ষিৎ/শাম্মী/সাঈদা/ইমা/১৪৪০ ঘন্টা

তথ্যবিবরণী নম্বর : ৪৪০

**উপসচিব জিনাত জাহানের মৃত্যুতে বিজ্ঞান ও প্রযুক্তি মন্ত্রীর শোক**

ঢাকা, ২২ মাঘ (৫ ফেব্রুয়ারি) :

বিজ্ঞান ও প্রযুক্তি মন্ত্রী স্থপতি ইয়াফেস ওসমান মন্ত্রণালয়ের উপসচিব জিনাত জাহানের মৃত্যুতে গভীর শোক ও দুঃখ প্রকাশ করেছেন।

আজ এক শোকবার্তায় তিনি মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের প্রতি গভীর সমবেদনা জানান।

উপসচিব জিনাত জাহান গত ৪ ফেব্রুয়ারি ঢাকার একটি বেসরকারি হাসপাতালে চিকিৎসাধীন অবস্থায় মৃত্যুবরণ করেন (ইন্নালিল্লাহি ............. রাজিউন)।

#

বিবেকানন্দ/মেহেদী/পরীক্ষিৎ/শাম্মী/সাঈদা/আসমা/২০২৩/১৩৪৫ ঘণ্টা

তথ্যবিবরণী নম্বর : ৪৩৯

**আইসিটি প্রতিমন্ত্রীর সাথে সৌদি টেলিকমিউনিকেশন কোম্পানির চেয়ারম্যানের বৈঠক**

ঢাকা, ২২ মাঘ (৫ ফেব্রুয়ারি) :

তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলকের সাথে সৌদি টেলিকমিউনিকেশন কোম্পানির চেয়ারম্যান মোহাম্মদ কে আল ফয়সাল সাক্ষাৎ করেছেন। গতকাল সৌদি আরবের রাজধানী রিয়াদে কোম্পানির হেড অফিসে অনুষ্ঠিত বৈঠকে অন্যান্যের মধ্যে সৌদি টেলিকমিউনিকেশন কোম্পানির প্রধান নির্বাহী কর্মকর্তাসহ ঊর্ধ্বতন কর্মকর্তাগণ উপস্থিত ছিলেন।

সাক্ষাতকালে তারা দ্বিপক্ষিক বিভিন্ন বিষয়, বিশেষ করে উদীয়মান টেলিযোগাযোগ এবং তথ্যপ্রযুক্তি খাতের উন্নয়ন ও বিকাশে পারস্পরিক সহযোগিতা নিয়ে আলোচনা করেন। এ খাতে গবেষণা, উন্নয়ন ও প্রযুক্তি উদ্ভাবন এবং নলেজ শেয়ারিং বিষয়ে একসাথে কাজ করার ওপর তাঁরা গুরুত্বারোপ করেন। আইসিটি প্রতিমন্ত্রী এসময় বাংলাদেশের আইসিটি ও টেলিকমিউনিকেশন খাতের সার্বিক উন্নয়ন ও অগ্রগতি বিষয়ে চেয়ারম্যানকে অবহিত করেন।

#

শহিদুল/মেহেদী/পরীক্ষিৎ/শাম্মী/সাঈদা/ইমা/১৩৫১ ঘন্টা